Komisijos reglamentas (EEB) Nr. 1936/84
1984 m. liepos 4 d.
dėl prekių klasifikavimo Bendrojo muitų tarifo 85.21 pozicijos D II subpozicijoje
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1969 m. sausio 16 d. Tarybos reglamentą (EEB) Nr. 97/69 dėl priemonių, kurių reikia imtis, kad būtų vienodai taikoma Bendrojo muitų tarifo nomenklatūra [1], su paskutiniais pakeitimais, padarytais Graikijos stojimo aktu, ypač į jo 3 straipsnį,
kadangi, siekiant užtikrinti, kad būtų vienodai taikoma Bendrojo muitų tarifo nomenklatūra, turi būti nustatytos 15 × 51 × 2 mm mikrokompiuterio, turinčio 40 koregavimo kontaktų ir, inter alia:
- programuojamąją, ultravioletiniais spinduliais trinamą pastoviąją 1 K × 8 bitų atmintį (programuojamoji pastovioji trinama atmintinė),
- duomenims įrašyti (skaityti) skirtą 64 × 8 bitų atmintį (laisvosios kreipties atmintinė),
- 27 įvesties (išvesties) linijas,
- 8 bitų laikmatį (skaitiklį) ir
- integruotą generatorių ir sinchronizavimo schemą, tarifinio klasifikavimo nuostatos;
kadangi Tarybos reglamento (EEB) Nr. 950/68 [2] su paskutiniais pakeitimais, padarytais Reglamentu (EEB) Nr. 1018/84 [3], priede pateikiamo Bendrojo muitų tarifo 84.53 pozicijoje nurodytos automatinio duomenų apdorojimo mašinos ir jų blokai, o 85.21 pozicijoje - elektroniniai integriniai grandynai ir mikromazgai;
kadangi klasifikuojant aptariamuosius gaminius galima atsižvelgti į šias pozicijas;
kadangi šis vieną silicio lustą turintis gaminys, atsižvelgiant į konstrukciją ir dizainą, yra surinktas monolitinis integrinis grandynas, pagamintas taikant N-MOS technologiją;
kadangi šis gaminys atitinka 85 skirsnio 5 teisinės pastabos B punkte, pirmiausia jo b papunktyje, pateiktą elektroninių integrinių grandynų ir mikromazgų apibrėžimą;
be to, kadangi toje pačioje pastaboje (jos pabaigoje) numatyta 85.21 pozicijos viršenybė bet kurios kitos tarifo pozicijos atžvilgiu, ir todėl nagrinėjamasis gaminys turi būti klasifikuojamas 85.21 pozicijoje ir pirmiausia 85.21 pozicijos D II subpozicijoje;
kadangi šiame reglamente numatytos priemonės atitinka Bendrojo muitų tarifo nomenklatūros komiteto nuomonę,
PRIĖMĖ ŠĮ REGLAMENTĄ:
1 straipsnis
15 × 51 × 2 mm mikrokompiuteris, turintis 40 koregavimo kontaktų ir, inter alia:
- programuojamąją, ultravioletiniais spinduliais trinamą pastoviąją 1 K × 8 bitų atmintį (programuojamoji pastovioji trinama atmintinė),
- duomenims įrašyti (skaityti) skirtą 64 × 8 bitų atmintį (laisvosios kreipties atmintinė),
- 27 įvesties (išvesties) linijas,
- 8 bitų laikmatį (skaitiklį) ir
- integruotą generatorių ir sinchronizavimo schemą,
klasifikuojamas Bendrojo muitų tarifo pozicijoje:
85.21 Elektroninės lempos ir elektroniniai vamzdžiai su termijoniniais, šaltaisiais katodais ir fotokatodais (įskaitant garų arba dujų lempas ir vamzdžius, katodinių spindulių kineskopus, televizijos kamerų vamzdžius ir gyvsidabrio lankinio lygintuvo lempas ir vamzdžius); fotoelementai; sumontuoti pjezoelektriniai kristalai; diodai, tranzistoriai ir panašūs puslaidininkiniai įtaisai; šviesos diodai; elektroninių integrinių grandynų mikromazgai:
D. Diodai, tranzistoriai ir panašūs puslaidininkiniai įtaisai; šviesos diodai; elektroninių integrinių grandynų mikromazgai:
II. Kiti.
2 straipsnis
Šis reglamentas įsigalioja dvidešimt pirmą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1984 m. liepos 4 d.